Dr. Bazsa György

Hosszúpályiban járt általános iskolába, majd a debreceni [Állami Fazekas Mihály Gyakorló Gimnáziumban](https://hu.wikipedia.org/wiki/Fazekas_Mih%C3%A1ly_Gimn%C3%A1zium_(Debrecen)) érettségizett. A [Kossuth Lajos Tudományegyetemen](https://hu.wikipedia.org/wiki/Debreceni_Egyetem) szerzett vegyész oklevelet 1963-ban. Ezt követően az egyetem Fizikai Kémiai Tanszékén kezdett dolgozni. 1970-ben kapott adjunktusi, 1975-ben egyetemi docensi, 1990-ben pedig [egyetemi tanári](https://hu.wikipedia.org/wiki/Beoszt%C3%A1s_(fels%C5%91oktat%C3%A1s)) kinevezést. Ekkortól nyolc éven át a Fizikai Kémiai Tanszék vezetője. 2010-ben [professor emeritus](https://hu.wikipedia.org/wiki/Professor_emeritus) címet kapott.

1969-ben védte meg egyetemi doktori, 1975-ben a kémiai tudományokban kandidátusi, 1989-ben akadémiai doktori értekezését. Fő kutatási területe az oldatfázisú reakciók kinetikája. Elsősorban az ún. nem-lineáris, gyakran egzotikus reakciók néven említett folyamatokat tanulmányozta. Elsőként észlelték és értelmezték — a [Irving Epsteinnel](https://hu.wikipedia.org/w/index.php?title=Irving_Epstein&action=edit&redlink=1) (Brandeis Egyetem, Waltham, MA) és [Nagypál Istvánnal](https://hu.wikipedia.org/wiki/Nagyp%C3%A1l_Istv%C3%A1n) — a gravitáció hatását a kémiai hullámok terjedési sebességére. [Póta Györggyel](https://hu.wikipedia.org/w/index.php?title=P%C3%B3ta_Gy%C3%B6rgy&action=edit&redlink=1) a hullámfrontok alakját és sebességét írta le egzaktul. [Lengyel Istvánnal](https://hu.wikipedia.org/w/index.php?title=Lengyel_Istv%C3%A1n_(k%C3%A9mikus)&action=edit&redlink=1) a salétromsavas autokatalitikus oxidációk mechanizmusát tisztázták. Nagy Istvánnal a polimerizációs frontreakciókat írták le.

1978 és 1982 között a KLTE Természettudományi Karának dékánhelyettese, majd 1984-től 1990-ig dékánja. Ezt követően az egyetem rektorhelyettese, 1995–2000 között rektora.

Két ciklusban az Akadémián közgyűlési doktorképviselő, a másodikban egyúttal az Akadémia elnökségének választott tagja volt. 1990 óta a Kémiai Tudományok Osztályának tanácskozó tagja, illetve állandó meghívottja.

A hazai és nemzetközi felsőoktatási közéletben három évtizeden át aktívan vett részt. A Természettudományi Dékáni Kollégium elnöke (1989/90), a TEMPUS Felügyelő Bizottság alapító tagja. 1993-ban az Országos Doktori és Habilitációs Tanács (ma ODT) alapító elnöke. A Magyar Rektori Konferencia (1997–1998), a Felsőoktatási és Tudományos Tanács (2004–2006), két ciklusban (2007–2010, 2010–2012) a Magyar Felsőoktatási Akkreditációs Bizottság (MAB) elnöke. Részt vett az Európai Rektorkonferencia (CRE/EUA), a European Centre of Strategic Management of Universities (ESMU), a European Association for Quality Assurance (ENQA) munkájában.

A hazai közéletben országgyűlési (1998–2002), Hajdú-Bihar megyei közgyűlési (2002–2006) és Debreceni városi közgyűlési (2006–2010) képviselő volt a [Magyar Szocialista Párt](https://hu.wikipedia.org/wiki/Magyar_Szocialista_P%C3%A1rt) színeiben.

Kitüntetései: Az Oktatásügy Kiváló Dolgozója (1975), Ifjúságért Érdemérem (1983), Pro Universitate (Kossuth Lajos Tudományegyetem, 1999), Doctor Honoris Causa (Nemzeti Sevcsenko Egyetem, Kijev, 1999), Pro Universitate (Debreceni Egyetem, 2001), a Magyar Köztársasági Érdemrend középkeresztje (2003), Az Országos Doktori Tanács (ODT) díszoklevele (2014)

1968-ban kötött házasságot (dr.) Kassai Zsuzsannával. Két fiuk és két lány unokájuk van.